
R E F E R A T
privind aprobarea contractului de asociere dintre Municipiul Timişoara şi Uniunea Scriitorilor din România în vederea tipăririi revistei „Orizont” 

Prin adresa nr. CP2013-12/09.01.2013 Uniunea Scriitorilor din România prin prim-vicepreşedinte Varujan Vosganian şi redactor-şef-prof.univ.dr. Mircea Mihăieş, prezintă situaţia financiară critică cu care se confruntă revista ORIZONT. Activitatea editorială a publicaţiei implică cheltuieli care depăşesc cu mult posibilităţile limitate ale Uniunii Scriitorilor din România - asociaţie profesională care nu este subvenţionată de la buget, autofinanţându-se din donaţii, sponsorizări şi cotizaţii. Pentru ca să existe continuitate în tipărirea revistei Orizont, reprezentanţii asociaţiei solicită municipalităţii realizarea unei asocieri în vederea finanţării între Primăria Municipiului Timişoara şi Uniunea Scriitorilor din România-filiala Timişoara.
Revista „Orizont” este cea mai veche şi prestigioasă publicaţie culturală a Banatului. Înfiinţată în anul 1949 cu titlul “Scrisul bănăţean”, revista se transformă în 1972 într-un săptămânal de cultură, iar în decembrie 1989 este prima revistă literară din România care apare în condiţii de libertate (24 decembrie 1989). Din ianuarie 1990 revista devine săptămânal al Uniunii Scriitorilor din România, iar din 1993, lunar al aceleiaşi organizaţii.  

Publicaţie a Uniunii Scriitorilor din România şi a Filialei acesteia din Timişoara, revista „Orizont” a reflectat permanent, la un înalt standard de calitate literară şi publicistică, potenţialul de creativitate locală, cu o firească deschidere spre cultura naţională şi internaţională. „Orizontul”, aşa cum o dovedesc nenumărate menţionări publice, de impact, a devenit una din mărcile culturale de prestigiu asociate Timişoarei. 

Prin urmare, propunem alocarea sumei de 100.800 lei de la bugetul local, pe anul 2013, începând cu luna ianuarie, din cap.67.02.50 "Cultură, recreere şi religie" pentru realizarea acestui proiect.
Alăturat anexăm toate documentele depuse pentru susţinerea proiectului de hotărâre de consiliu. 

	Alina Pintilie 

